Document ID: 32014R1093

ΚΑΝΟΝΙΣΜΌΣ (ΕΕ) αριθ. 1093/2014 ΤΗΣ ΕΠΙΤΡΟΠΉΣ
της 16ης Οκτωβρίου 2014
για την τροποποίηση και τη διόρθωση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση ορισμένων χρωστικών ουσιών σε αρωματισμένο ωριμασμένο τυρί
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο ενωσιακός κατάλογος προσθέτων τροφίμων μπορεί να επικαιροποιείται σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2) είτε με πρωτοβουλία της Επιτροπής είτε ύστερα από αίτηση.
(3)
Ο ενωσιακός κατάλογος προσθέτων τροφίμων καταρτίστηκε με βάση τα πρόσθετα τροφίμων που επιτρέπεται να χρησιμοποιούνται στα τρόφιμα σύμφωνα με την οδηγία 94/35/ΕΚ του Ευρωπαϊκού Κοινοβουλίου και του Συμβουλίου (3), την οδηγία 94/36/ΕΚ του Ευρωπαϊκού Κοινοβουλίου και του Συμβουλίου (4) και την οδηγία 95/2/ΕΚ του Ευρωπαϊκού Κοινοβουλίου και του Συμβουλίου (5), και έπειτα από εξέταση της συμμόρφωσής τους με τα άρθρα 6, 7 και 8 του κανονισμού (ΕΚ) αριθ. 1333/2008. Η καταχώριση των προσθέτων τροφίμων στον ενωσιακό κατάλογο γίνεται με βάση τις κατηγορίες τροφίμων στις οποίες επιτρέπεται να προστίθενται.
(4)
Λόγω των δυσχερειών που ανέκυψαν κατά τη μεταφορά προσθέτων τροφίμων στο νέο σύστημα κατηγοριοποίησης που προβλέπεται στο παράρτημα II του κανονισμού (ΕΚ) αριθ. 1333/2008, η χρήση χρωστικών τροφίμων που επιτρέπεται σε ορισμένα τρόφιμα δεν είχε συμπεριληφθεί στον εν λόγω κατάλογο, δεδομένου ότι κατά το χρονικό εκείνο σημείο δεν δόθηκαν πληροφορίες σχετικά με τη χρήση και την ανάγκη χρήσης των χρωστικών τροφίμων σε αρωματισμένο ωριμασμένο τυρί, όπως το τυρί με πράσινο και κόκκινο πέστο, το τυρί γουασάμπι και το πράσινο τυρί με στίγματα και βότανα.
(5)
Στις 2 Απριλίου 2013 υποβλήθηκε αίτηση για διόρθωση του ενωσιακού καταλόγου για τη συνέχιση της χρήσης συμπλόκων των χλωροφυλλών και των χλωροφυλλινών με χαλκό (Ε 141) και του εκχυλίσματος πάπρικας, της καψανθίνης, της καψορουμπίνης (E 160γ) και για την έγκριση της χρήσης της κοχενίλης, του καρμινικού οξέος, των καρμινών (Ε 120) και του ανάτο, της μπιξίνης, της νορμπιξίνης (E 160β) σε ορισμένα αρωματισμένα ωριμασμένα τυριά, και διαβιβάστηκε στα κράτη μέλη σύμφωνα με το άρθρο 4 του κανονισμού (ΕΚ) αριθ. 1331/2008.
(6)
Η κοχενίλη, το καρμινικό οξύ, οι καρμίνες (Ε 120) και το ανάτο, η μπιξίνη, η νορμπιξίνη (E 160β) είναι επί του παρόντος εγκεκριμένα για χρήση σε ορισμένα ωριμασμένα τυριά. Η ίδια τεχνολογική ανάγκη προσδιορίστηκε επίσης για τη χρήση της κοχενίλης, του καρμινικού οξέος, των καρμινών (Ε 120) σε τυρί με κόκκινο πέστο και του ανάτο, της μπιξίνης, της νορμπιξίνης (E 160β) σε τυρί με κόκκινο και πράσινο πέστο.
(7)
Οι ισχύουσες άδειες για τη χρήση κοχενίλης, καρμινικού οξέος, καρμινών (Ε 120) και ανάτο, μπιξίνης, νορμπιξίνης (E 160β) λαμβάνουν υπόψη τις αποδεκτές ημερήσιες προσλήψεις (ADI) που καθορίστηκαν από την επιστημονική επιτροπή τροφίμων το 1983 και το 1979, αντίστοιχα.
(8)
Τα τυριά με κόκκινο και πράσινο πέστο αντιπροσωπεύουν μικρό όγκο της συνολικής αγοράς τυριού. Δεν αναμένεται ότι η έγκριση της χρήσης κοχενίλης, καρμινικού οξέος, καρμινών (Ε 120) σε τυρί με κόκκινο πέστο και της χρήσης ανάτο, μπιξίνης, νορμπιξίνης (Ε 160) σε τυρί με κόκκινο και πράσινο πέστο θα έχει σημαντικό αντίκτυπο στη συνολική έκθεση και στις δύο χρωστικές.
(9)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων, ο οποίος περιέχεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η επέκταση της χρήσης της κοχενίλης, του καρμινικού οξέος, των καρμινών (Ε 120) σε τυρί με κόκκινο πέστο και του ανάτο, της μπιξίνης, της νορμπιξίνης (E 160β) σε τυρί με κόκκινο και πράσινο πέστο αποτελεί επικαιροποίηση του εν λόγω καταλόγου η οποία δεν ενδέχεται να έχει επίπτωση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
(10)
Ως εκ τούτου, το παράρτημα II του κανονισμού (ΕΚ) αριθ. 1333/2008 θα πρέπει να διορθωθεί και να τροποποιηθεί αναλόγως.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Οκτωβρίου 2014.

Labels: 0
3
17